Eskom-kantoor se krag afgesny(Argieffoto: GCIS) Die Nelson Mandelabaai-metro het in Gqeberha (Port Elizabeth) die kragtoevoer van ’n gebou wat deur Eskom gehuur word, weens wanbetaling afgesny. News24 berig dat Eskom die Old Mutual-gebou as kantoorspasie huur vir sy transmissie‑afdeling wat die interprovinsiale kragnetwerk bedryf. Eskom het glo ŉ opgehoopte rekening van R600 000 wat deur die eienaar van die gebou betaalbaar is. Mthubanzi Mniki, munisipale woordvoerder, het aan Maroela Media bevestig dat elektrisiëns van die metro die kragtoevoer by die gebou in Capeweg afgesny het. Volgens Mniki sny die metro kragtoevoer af as deel van sy program om meer as R8 miljard in te vorder wat klante aan die munisipaliteit skuld. Hy sê die munisipaliteit was finansieel in die knyp nadat hy gedwing was om baie skuld af te skryf van verbruikers wat hul werk gedurende die Covid-19-pandemie verloor het. “Ons doen dit nie om te straf nie, maar eerder as ŉ laaste uitweg nadat die munisipaliteit belastingbetalers reeds daaraan herinner het om hul kragrekeninge te betaal,” het hy Vrydag by navraag gesê. Sommige sosialemediagebruikers het dit as “karma” bestempel en gesê dis hoogtyd dat Eskom ’n “bietjie van sy eie medisyne kry”. Suid-Afrikaners het die afgelope weke telkens onder beurtkrag deurgeloop met fase 2-beurkrag wat tans geld. “Hierdie moet die toppunt van ironie wees – net in Suid-Afrika,” het Hendrik Francois Weyers in kommentaar oor dié nuus op Facebook geskryf. “Wat jy saai sal jy maai. Kry vir julle [Eskom], Ma het gebak,” het Michael van der Watt geskerts. Sommige gebruikers het verbaas gevra of Eskom dan nie eintlik aan homself geld verskuldig is nie, aangesien dit ’n staatsinstelling is. Ander het weer gesê dit “maak glad nie sin nie”. “As die gewone mens een of twee maande agterstallig is, is dit neusie verby. Hoe is hulle dan so spesiaal dat hulle R600 000 agterstallig is?” wou Sanet Robertson weet. Maroela Media het ’n navraag aan Eskom gestuur, maar nog nie terugvoer ontvang nie.